Жуков Василий Петрович
Сэрии кэминээҕи дьон баҕата – сэрии бүтэн, аймах-билэ дьонноро тɵннɵн кэлиилэрэ. Ол туhугар утуйалларын, аччыктыылларын умнан, күүскэ үлэлииллэрэ. Кыhыҥҥы тымныылар, сайыҥҥы куйаастар, аччык-туор сыллар үгүс сэрии кэмигэр дьону-сэргэни аймаабыта, ол аймалҕаны сэрии кэмин оҕолоро эмиэ билбиттэрэ.
Жуков Василий Петрович ахсынньы аам-даам тымныытыгар сэрии буолуон биир сыл иннинэ 1940 сыллаахха Дьокуускай куоракка Петр Парфеньевич Жуков уонна Мария Алексеевна Соломонова дьиэ кэргэнигэр үһүс уол оҕонон күн сирин көрбүт. Аҕата 1900 сыллаах төрүөх, II Маалтааныттан төрүттээх тимир ууһа, ийэтэ 1915 сылга III Маалтааныга төрөөбүт. Бииргэ төрөөбүт алта уолаттар, биир кыыс оҕо төрөөн баран өлбүт. Сэрии ыар кэмнэригэр Дьокуускай куоракка дьиэлэнэн-уоттанан олорбуттар, аҕата тимир ууһунан үлэлээбит. 1944 с. олорор дьиэлэрэ уокка былдьанан, аҕата төрөөбүт дойдутугар II Маалтааныга көһөн тахсыбыттар. Ол тахсан аҕалара бииргэ төрөөбүт эдьиийин Татьяна Парфеньевналааҕы кытта дьукаахтаһан олорбуттар. Аҕата ферма үлэтигэр бостуугунан, ыалга дьиэ тутуутугар, сааскы ыһыы үлэтин тэрилин оҥорууга тимир ууһунан үлэлээбит. 1946 с. 5 кылаастаах оскуола дьиэ аҥаарыгар көһөн, туһунан барар. Ийэтэ Папанин аатынан колхуоска ыанньыксытынан үлэлиирэ, убайдара Бүөтүр, Боруонньа Булгунньахтаах оскуолатыгар үөрэнэллэрэ, 16-17 саастарыттан колхуос хонуу араас үлэтигэр үлэлээн барбыттара. 1946 с. быраата Быһылаа төрүүр, 1951 с. Дьөгүөр, 1955 с. кыра уол Олег күн сирин көрөр. 1947 с. бастакы кылааска үөрэнэ киирэр. Аҕата эрдэ күн сириттэн барбыт буолан, алта уол оҕо аҥаардас ийэ көрүүтүгэр хаалаллар. 
Баһылай аҕата өлөрүгэр 13 саастаах этэ. Ийэтэ бу кэмҥэ бороон көрөрө, киниэхэ көмөлөһөн, оҕуһунан иһэр уу баһара. Ити кэмнэргэ колхуос эргэ дьиэни биэрэр (кулууп аттыгар күөл үрдүгэр турар). Уолаттар аа-дьуо атахтарыгар туран, үлэһит дьон буолуталаан иһэллэр. Ол курдук убайа Бүөтүр аармыйаттан кэлээт, ыал буолбута. Убайа Боруонньа тырахтарыыстар куурустарын үөрэнэн бүтэрбитэ, от-мас тиэйиитигэр үлэлээбитэ, 33 сааһыгар кэргэннэммитэ. Саҥаһа Галя ньирэй көрөрө, ыанньыксыттыыра. 1955 сыллартан колхуостары бөдөҥсүтүү буолбута, ол курдук үс колхуос: Сталин, Ворошилов, Папанин ааттарынан колхуостар холбоһон, биир улахан Ворошилов аатынан колхуос буолбута. Баһылай 15 саастааҕар комсомолга киирбит, оччолорго комсомол сэкирэтээринэн Виктор Павлович Павлов диэн үлэлиир эбит. Үс колхуос холбоһон үлэлээбит, 78 чилиэннэх эбит. 
Витор Павлович сэкирэтээриттэн уурайбытын кэннэ, Баһылайы ол кэмҥэ 22 саастаах уолу комсомол сэкирэтээринэн талаллар. Оччолорго дьон-сэргэ үлэҕэ олус көхтөөх, өрө күүрүүлээх. Туох баар колхуос үлэтин барытын бииргэ саба тутан үлэлииллэрэ. Комсомол субуотунньуктарын, араас элбэх кэнсиэрдэри, мунньахтары иилээн-саҕалаан ыытара. Оччотооҕу комсомоллар: Мария Николаева, Александра Черкоева, Татьяна Прохорова, Дмитрий Решетников, Клим Яковлев о.д.а. олус күргүөмнээхтик үлэлииллэрэ. Сайынын от күүстээх үлэтигэр звеньевой этэ, кыһынын от тиэйиитигэр Өктөмүнэн, Нөмүгүнэн сылдьара. Ыарахан үлэ этэ, барыта илиинэн, билиҥҥи курдук техника диэн суоҕа. 1968 с. 28 саастааҕар үлэтин үрдүктүк сыаналаан, комсомол путевкатынан дойду тэбэр сүрэҕэр Москваҕа ВДНХ-ҕа баран сынньанан кэлбит. Баһылайы кытта Иванова Зинаида диэн ыанньыксыт эмиэ наҕараадаламмыт. Ону таһынан үлэҕэ бастыҥын иһин араас элбэх бочуот грамоталаранынан, эҕэрдэ суруктары үөрүүлээх быһыыга тутара. Уопсайа комсомол сэкирэтээринэн үс сыл үлэлээбит. 
1973 с. 33 сааһыгар ыал буолан, II Малдьаҕар (Бөртө) сиригэр Савва Егорович, Мария Алексеевна Григорьевтар кыыстарын Светлананы кэргэн ылар. Оччолорго Света ыанньыксытынан үлэлиирэ, бииргэ төрөөбүт алталар этэ: улахан уол Антон суоппар, балта Аграфена соҕуруу Ленинград куоракка устудьуон, балта Евдокия Өлүөхүмэҕэ үөрэнэр, быраата Сэмэн армияҕа, кыра уол Коля оскуолаҕа үөрэнэр этилэрэ. 1973 с. муус устар ыйга саҥа ыал Чараҥҥа көһөн кэлэллэр. Кэргэнэ кэлээт ыанньыксыттыыр, Баһылай бостууктуур.    
Оҕо сааһын туһунан маннык кэпсиир: "Мин 16 сааспыттан үлэлээн саҕалаабытым, ол кэмҥэ сайыннары-кыһыннары атынан уу баһар этим, кыһын борооскулары уулатарбыт. Ыалы кытта уопсай дьиэҕэ олорор этибит. Тоҕус сааспыттан хотон үлэтигэр дьоммор көмөлөһөр буолбутум. Икки кылаас үөрэхтээхпин. Ааҕар, барбах суруйар этим, билигин илиибин эрэ баттыыбын, харахпынан аанньа көрбөппүн. Биһиги оҕо эрдэхпитинэ аҕабыт эрэ үлэлиир, ийэбит ыалдьар, онон ас-таҥас өттүнэн кырыымчык буолар этэ. Күннээҕи аска үксүгэр килиэп эрэ баар. Колхуос эт үллэрдэҕинэ, биирдэ эмэ эт сиигин. Күһүн эрэ харчыны көрөр этибит. Дьонум 1-2 ынахтаах этилэр. Дьаабылыка, куһуок саахар олус минньигэс буолааччы. Дьон биэрбит эргэ таҥаһын кэтэн улааппыппыт. Саһа оонньуу идэлээх этибит, дьону үтүктэн, сэриилээх оонньуурбут: отуу туттан, ким саллаат, ким биэлсэр буолар. Барбах саллааттар кэлэн иһэллэрин өйдүүбүн: биирдиилээн-иккилиилээн. Дьон үөрүүлэриттэн ытыыллар. Ол кэмҥэ дьон бэйэ-бэйэтигэр олус үчүгэйдик сыһыаннаһар, эйэҕэстэр, ким да, кимниин да этиспэт - бары биир дьиэҕэ олоробут. Үчүгэйэ бэрт этэ. Бырааһынньыктары колхуос бэйэтэ тэрийэр: маай, Өктөөп, саҥа дьыл бырааһынньыктара. Онно остуолга кэмпиэт, бирээнньик, дьаабылыка, эт уураллар. Итирик киһини көрбөккүн. 1959 сылтан ыла олохпут тупсан барбыта. Спортивнай спартакиадалары тэрийэр этибит. Бэйэм тустар, гиирэнэн дьарыктанар этим. Билиҥҥи ыччат дьон эмиэ спорду, физкултуураны, чөл олоҕу өрө тутуҥ диэн сүбэлиэм этэ, оччоҕо үйэҕит уһуо, чэгиэн туруктаныаххыт". 

